Klaus Hækkerup (S), 2001-03-01:
Først nogle generelle bemærkninger fra Socialdemokratiets side om kommunale udbud, som Venstre nu foreslår styrket.
Vi er i Socialdemokratiet modstandere af at udbyde pleje og omsorg, bl.a. fordi det ikke kan kontrolleres, om der leves op til den standard, udbyderne egentlig ønsker.
Vi ønsker også at fastholde medarbejdernes engagement, ansvarsfølelse, loyalitet over for de arbejdsopgaver, der skal løses.
Vi er modstandere af at undergrave det ved at sende et mistillidssignal til medarbejderne ved at udlicitere opgaverne.
Ser vi så på det forslag, Venstre har her, finder vi fortsat - og det ønsker vi ikke at der skal ændres på -
at det kommunale selvstyre skal respekteres, og at det skal være frivilligt for en kommune eller amtskommune, om de vil udbyde en opgave eller ej.
Jeg ved godt, at det ikke er det, vi tager stilling til her, men jeg ved også godt, at det ønsker Venstre ikke det skal være, men det gør vi.
Endelig vil jeg også godt understrege, at udbud af offentlige opgaver kun er en af mange forskellige metoder til at skabe større effektivitet inden for den offentlige sektor, og - kan jeg tilføje - det at lave udbud er måske langtfra den bedste.
Man kan efteruddanne personalet, man kan fremme indførelse af nye teknologi, og der er mange andre områder, hvor man kan gøre en indsats for at sørge for, at den offentlige sektor stadig er med på omgangshøjde med det, der i øvrigt foregår i samfundet.
Jeg finder det også væsentligt at understrege, som indenrigsministeren også gjorde det, at der jo kommer et udbudsdirektiv i EU.
Og jeg synes, det er meget, meget svært at fremsætte forslag og få vedtaget forslaget her i Folketinget inden sommerferien, sådan som forslagsstillerne har forestillet sig det, og så sende det ned til notifikation i EU og så opdage, at de er i gang med at lave noget helt andet. Jeg synes, almindelig kvalitet i lovarbejdet tilsiger, at vi afventer, at det udbudsdirektiv foreligger i endelig form fra EU's side.
Endelig skal jeg nævne, at vi finder, at det, der bør komme ud af det - i første omgang i hvert fald - bør være en vejledning eller et cirkulære fra Indenrigsministeriet, der opstiller en række anbefalinger til kommunerne om, hvad de kan gøre.
Vi er ikke på nuværende tidspunkt tilhængere af at lovgive om, at kommunerne skal gøre det på denne her måde.
Så har forslagsstillerne nævnt fire punkter, som de mener bør indgå som principper, der skal medtages i en vejledning eller i det lovforslag, som de nu forestiller sig.
Efter vores opfattelse er der mange andre principper, der også bør medtages.
For det første at medarbejderne inddrages, også ved overdragelse af en udliciteret opgave fra én privat entreprenør til en anden.
For det andet at de private leverandører bliver omfattet af reglerne om aktindsigt.
Vi har faktisk en beklagelse fra et af Venstres medlemmer af Europa-Parlamentet over, at de ikke er det, og jeg forstår ikke, at Venstre ikke har taget højde for den beklagelse i det beslutningsforslag, der er fremsat her.
For det fjerde at kommunerne også tager stilling til, at der er en leveringssikkerhed, f.eks. ved at stille en bankgaranti for den, så man umiddelbart, hvis en entreprenør går nedenom og hjem, kan gå ind og få en anden entreprenør til at løse opgaven, så det ikke påfører kommunen et ekstra tab.
For det femte at der til enhver tid er en reel konkurrencesituation.
Det kan ske enten ved at opretholde flere udbydere, altså ved, at man også i den givne situation kan overdrage opgaven til en, der ikke er den lavestbydende, eller ved, at man opretholder en offentlig driftsvirksomhed, der kan afgive et kontroltilbud.
Hvis ikke vi gør det, er vi bange for, at der bliver tale om monopol. For det sjette at det fastsættes, at der kan ses bort fra dumpingtilbud, sådan som man klart må opfatte det, vi så med ISS i Aalborg. For det syvende at også opgaver, der hidtil har været udført af private, skal sendes i udbud.
Og for det ottende at arbejdet skal tilrettelægges på en arbejdsmiljømæssigt forsvarlig måde.
Vi er parate til at se på beslutningsforslaget, og hvis det kan blive tilpasset i overensstemmelse med de rammer, jeg her har angivet, er vi - når tiden er moden - parate til at medvirke konstruktivt til at sikre, at der bliver en ordentlig belysning af samtlige forhold, inden en kommune går i udbud.